আর.অশ্বিন এবং রবীন্দ্র জাডেজার স্পিনের ছোবলে যথারীতি ধরাশায়ী নিউজিল্যান্ড। হয়তো বা ৫০০ তম ঐতিহাসিক টেস্ট ম্যাচ জিততেও পারে বিরাট কোহলিরা। কিন্তু টেস্ট ক্রিকেটের ভবিষ্যৎ নিয়ে উদ্বেগ কি কাটছে?
ভারতের আগ্রাসী মনোভাবের চেয়েও কিন্তু আমার কাছে অনেক বেশি তাৎপর্যপূর্ণ হয়ে উঠেছে গ্রিনপার্কের শূন্য গ্যালারির বিবর্ণ ছবি। তবে কি টেস্টে ক্রিকেটের শেষের সেদিন এসেই পড়ল? শুনতে খারাপ লাগলেও তারই যেন ইঙ্গিত পাচ্ছি।
মুখে না বললেও কানপুরে যে স্পিনিং ট্র্যাকই কোহলিদের জন্য থাকবে, তা সকলেই জানতেন। শনিবার তৃতীয় দিনের ভাঙতে থাকা পিচে তাই স্পিনের ভেল্কি শুরু করতে সমস্যায় পড়তে হয়নি অশ্বিনদের। যার সুফল তো দিনের শেষের স্কোরবোর্ডের দিকে তাকালেই স্পষ্ট হয়ে যাচ্ছে।
কিন্তু ঘূর্ণি পিচ তৈরি করেও কি টেস্ট ম্যাচকে বাঁচানো সম্ভব? আমাদের কলেজজীবনে বা পরে খেলোয়াড়িজীবনেও দেখেছি, মাঠে পুরুষদের সঙ্গে মহিলারাও উৎসবের মেজাজে টেস্ট ম্যাচ দেখতে আসতেন। যে সংস্কৃতিটা ইংল্যান্ড, অস্ট্রেলিয়া বা দক্ষিণ আফ্রিকায় এখনও অব্যাহত। ইংল্যান্ডে বসে খেলা দেখার সুবাদে বলতে পারি, ওখানকার মহিলা ক্রিকেটপ্রেমীরা যেভাবে গড়গড় করে ইয়ান বোথাম বা ডেভিড গাওয়ারের পরিসংখ্যান বলে যাবেন, তা কল্পনাতীত। এটা হল ক্রিকেটকে ভালবাসার সঙ্গে তাকে নিজের জীবনদর্শনের সঙ্গে একাত্ম করে ফেলার প্রতিফলন। সেই অভ্যাস তো এখানে তৈরিই হল না এখনও।
শুধু ক্রিকেট কেন? তাকান বিশ্বফুটবলের দিকে। লাতিন আমেরিকার গ্যালারি তো উত্তাল হয়ে ওঠে সুন্দরী মহিলা ভক্তদের উন্মাদনায়। ইউরোপের ছবিও একই রকম। ছোটবেলা থেকে খেলাধুলাকে প্রাধান্য দেওয়ার যে চর্চা লাতিন আমেরিকা থেকে ইউরোপে পরিচিত, তার সঙ্গে আমরা এখনও তাল মেলাতে পারিনি। আইপিএলে যেখানে চিয়ারলিডার-সংস্কৃতির সঙ্গে আমজনতা মানিয়ে নিয়েছেন, সেখানে বোর্ড কেন উদ্যোগ নেবে না টেস্ট ম্যাচ বাঁচাতে? 
সারা বছর ধরে যেভাবে সীমিত ফর্ম্যাটের ক্রিকেট চলছে, তার ছায়া থেকে টেস্টকে বাঁচাতে দক্ষিণ আফ্রিকা বা অস্ট্রেলিয়ার ধাঁচে ফান জোন, ফ্যান জোন, ড্রিঙ্কস জোন তৈরি করা যেতেই পারে। বিশেষ করে, টেস্ট ম্যাচে মহিলা সমর্থকদের টানতে তৈরি করতে হবে উৎসবের আবহ। তাঁদের মতামত জানার জন্য দরকার পড়লে কপিল দেব বা সুনীল গাওস্করের মতো কোনও প্রাক্তন টেস্ট তারকারও প্রশ্নোত্তর পর্ব শুরু করা যেতে পারে। আমি কিন্তু অস্ট্রেলিয়াতে অ্যালান বর্ডারের মতো ব্যক্তিত্বকেও ক্রিকেট নিয়ে মহিলা দর্শকদের সঙ্গে আলোচনা করতে দেখেছি। বাচ্চাদের হাতে ধরে ক্রিকেটের পাঠ দিতেও দেখেছি তাঁকে। সেই সংস্কৃতি কিন্তু একানেও শুরু করা যেতে পারে। সেটা এখানেও সম্ভব। চাই সঠিক উদ্যোগ। দিন-রাতের গোলাপি বলে ম্যাচ নিয়ে ভাবনার সঙ্গে এই ব্যাপারগুলো নিয়ে চিন্তা করলে সুফল মিলতেও পারে।